khistorydata/jeongjo-sjw-relations huggingface dataset:
정조 14년 · 목
該監司狀啓以爲明川以南各邑鎭今月朔初巡飢口比去月終巡加付爲二百四十口而民情則無論還賑無不切急而元賑邑外北靑洪原咸興定平永興皆以賑式廣抄巡分高原文川德源安邊亦隨其緩急一朔三巡或二巡或救急還接流民則計口付賑各各奠安反或有勝於居民利城縣飢口五百七十二折米十三石十四斗四升端川府飢口四千七百九十三折米一百十三石八斗七升甲山府飢口一千五百六十七折米三十九石六斗六升三水府飢口三百八十五折米十石一斗八升吉州牧飢口一千九百十一折米四十六石七斗六升○粥田米一石二斗四升零太六斗九升零鹽一斗七升零○巡間救急折米十一石二斗五升醬一石四斗一升零藿三同四十一注之一立明川府飢口一千四百六十五折米三十四石十一斗八升○巡間救急折米九石十一斗四升醬一石二斗五升鹽一石十二斗八升零城津鎭飢口二百十七折米五石六斗四升○粥田米一斗五升零太五升零鹽一升零○巡間救急折米一石四斗六升零醬二斗一升零藿二十一注之七立已上飢口一萬九百十折米二百六十三石十二斗三升粥田米一石四斗零太七斗五升零鹽一斗八升零巡間救急折米二十二石三斗五升零醬二石八斗七升零鹽一石十二斗八升零藿四同十二注之八立
정조 14년 · 강
迎勅書赦文行陳賀于仁政殿
정조 14년 · 목
權停禮也○頒敎文曰執壤之使華言旋誠拱北極呼嵩之縟儀載擧恩覃東藩式遵典彝庸修播告猗上國際五百熙運而中宸享八旬郡齡鴻化丕闡於萬方西被東漸鳳歷大衍於五紀日升月恒調玉燭於蓂階九五福曰康曰壽添寶籌於海屋八千歲爲春爲秋燕賀纔騰於中州龍光旁流於左海玉節之聘特寢軫貽弊於小邦紫泥之封付頒嘉同慶於內服況侈一幅寶墨別是千古異恩奎翰寓祈祝之辭迓休命於則百箕疇演敷錫之化占靈籙於斯千兼荷錫賚之便蕃倍覺榮寵之隆摯攀瑶函而抃手遙切頌恩之誠望玉墀而翹心詎緩餙喜之典玆承一視之渥爰頒肆赦之章自本月二十六日昧爽以前除謀反大逆謀叛子孫謀殺敺罵祖父母父母妻妾謀殺夫奴婢謀殺主謀故殺人魘魅蠱毒關係國家綱常贓汚强竊盜外雜犯死罪以下徒流付處安置充軍已至配所未至配所已發覺未發覺已決正未決正咸宥除之敢以宥旨前事相告言者以其罪罪之在官者各加一資資窮者代加於戲雲章渙宣與三春而同惠天休鼎至曁八域而騰歡故玆敎示想宜知悉藝文提學徐浩修製進
정조 14년 · 강
召見大臣閣臣及使臣于誠正閣
정조 14년 · 목
予謂諸臣曰皇筆福字卿等須皆進見諸臣進覽訖左議政蔡濟恭曰筆力極其雄豪特念偏邦螽斯之慶有此曠古殊異之擧交隣之聞猶以爲感況大國之於偏邦乎右議政金鍾秀曰此等恩數往牒所無前後繾▣之念愈往愈摯而至於今番尤爲感激抑或天誘其衷致使眷眷於我國矣予謂副使趙宗鉉曰今行屢被召接耶宗鉉曰臣等累次被召而正月十三日皇帝召臣等進前而顧語和珅出一漆函曰爲爾國螽斯之慶親書此一福字以寓祈祝之意又以御卓之酒手賜臣等曰此酒亦出祈祝之意也竝須歸告爾國云且聞金簡所傳皇帝之平日眷眷於我國螽斯之慶靡不用極且其晉接之節禮待之意比他國自別班次居先禮部尙書導而入上殿之際使人扶腋矣予曰皇帝筯力何如宗鉉曰無異少年滿面都是和氣矣予曰金簡爲人何如宗鉉曰爲人精明於我國事誠意甚勤矣予曰風俗何如宗鉉曰俗習則强悍惟利是趨侈風漸痼生理極艱云矣
정조 14년 · 강
判義禁李文源上疏賜例批仍命牌招
정조 14년 · 목
疏略曰頃忝金吾之職自陷罪戾至被彈劾令者恩命復以是任授之臣誠驚懍臣於李趾光議讞也只就其供辭而論之耳豈敢有一毫低仰於其間而唯意漫漶置之落空及負犯之類無以懲畏云者有若臣暗加曲護擅弄王法者然其指意之深緊聲討之峻嚴豈不懍然從今以往金吾一步便同鐵限伏乞亟許鐫削仍治臣罪辜以謝人言
정조 14년 · 강
以洪秉纉趙宗鉉洪明浩爲同義禁前望也
정조 14년 · 목
金吾堂上老病人許遞故也
정조 14년 · 강
點下吏兵批歲抄
정조 14년 · 목
敎曰吏兵批歲抄點下者依例分等捧傳旨○吏批前府使金聖和李東植徐英輔李宗胤姜▣前綾恩君具允明前大司成閔鍾顯前承旨金履翼呂萬永前判書金文淳前參判金魯永前參議李敬一前府使姜彝正前大司諫李昌漢前察訪李錫祺崔重翰前縣監韓奎爀前府使李祉源沈鳳淳前郡守金光百李膺福前縣監李近冑梁垸前判官李㝡源前都事金致恒前正言柳畊前持平朴奎淳前判官任希厚前郡守徐命全前副校理吳泰賢前修撰韓光植前執義宋銓前掌令金熙釆前持平李儒修前司諫洪樂淵前獻納李過濟前正言閔昌爀前掌令李祉永前持平李敬臣前司諫鄭益祚前獻納柳雲羽前持平崔重圭前掌令許晪前正言李相璜前校理李太亨前副校理金載翼宋翼孝前校理鄭東觀前副校理李彥祜前修撰尹序東前校理柳文養前副校理沈能翼前持平李日運前校理李普天前府使金養和前經歷朴一源前縣監尹玄錫前郡守鄭昌期前鞫廳罪人安大濟前參議金相戊前監司尹行元竝敍用前參判具庠前承旨李益運給牒敍用前校理沈興永前檢閱丁若鏞前掌令崔景岳竝給牒前縣監朴師郯前都事林淳浩前縣監白光澤前府使沈祉賢申大偀前縣監李虁李謙彬前府使李尙說前牧使權以綱鄭履煥前郡守尹敬喆前牧使吳大益前府使林永老林栽洙前縣監䁱萬中前府使李潤春任屹前郡守成光默趙雲履前縣監金潤國前郡守趙燮前縣監尹昌淳前縣令金載億前別提黃宗大前都事宋益鼎前正郞李東爀前僉正李廷烣前佐郞李鎭宅前敬差官朴澈源前縣監李熽前牧使李厚源前持平兪漢㝢竝蕩滌郡守申偗縣監閔師宣府使韓柏林都事文極孝縣令李協聖縣監李榏郡守李觀成縣監成鼎柱察訪李潤堋府使任焴縣監金師柱縣監鄭東杓郡守李在沆縣監徐鼎淳郡守尹晦東郡守申史源縣令吳晉秀縣監嚴思允前正郞白慶楷前記注官申馥李冕膺前記事官金祖淳李晴前典籍愼性眞趙得永前學正李德淵前訓導高克忠前主簿朴宗胤江華分敎官南宮恕兼引儀金在儉趙翰逵李英孝前正郞李龜雲注書徐有聞竝居中蕩滌前府使鄭景曾前縣監丁俔祖竝限滿蕩滌前府使崔雲羽前縣監閔廷桓前府使尹守默竝減一等○兵批前郞廳閔百準前僉使李潤元曺命喆前水使李文喆前僉使曹命楫前兵使尹得逵前中軍李喆運前習讀金鼎九竝敍用前營將李益懋前水使李煜竝給牒前萬戶張敬相前郞廳金載文曺允精前虞候李國培前哨官金相九前兵使趙濟泰前別軍職具純前五衛將趙蒙錫前兵使孫相龍竝蕩滌僉使李廷老部將張忠國參軍徐潤璞南弼壽副護軍洪彥喆權世規李級趙錫龍趙錫穆副司直鄭福煥李周顯李敬臣金鼎國姜世鷹柳光億李日運副司果趙錫晦申▣南必錫金翰東宣傳官李商一洪棆李甲會許彬尹恒儉武臣兼宣傳官元仁謙哨官閔光德具世赫金德基李邦九郭命夏馮慶文金命崑趙祥麟朴守澤李禮培蔡述夏池友璧文道瀅僉使鄭履曾萬戶金樂水李雲漢金東昌申弘珍尹宗鐸李明宇趙濟崙別將印文綢監牧官李紘具馨遠權管李宗樑朴處義咸熙繢金貴泰朴信規竝居中蕩滌○因禁府赦單敎曰時囚罪人朴基正任聖尹放尹興商放下送該兵使處治罪放送李喆模李晦植李潤彬承膺祚成鼎柱金正淳張齊斗金允謙竝蕩滌李爗林致秀李進膺竝罪名爻周告身還給任觀周柱翼罪名爻周
정조 14년 · 목
以趙宗鉉爲工曹參判○百官加下批西淸君煋安恩君▣百官加親授
정조 14년 · 강
重推三月以後行公兵曹堂上
정조 14년 · 목
戶曹啓請時御所內各司看審後有頉處擇日修改敎曰雨漏處則待晴卽爲改瓦事分付至於椽木道里等各項修改判堂登筵時更爲稟旨爲之而闕內各處及宮城拔草一款申飭何如而近則抛棄日前至煩飭敎此則兵曹堂上不能事事之致三月以後行公堂上爲先從重推考入直郞官事當嚴處而屬之宥旨前事姑先從重推考後復若此本曹季朔摘奸時竝與該所衛將等草記論罪此等定式稍久則未免抛却後勿如是
정조 14년 · 강
平安監司沈頤之以三月初巡分賑飢口穀總馳啓
정조 14년 · 목
該監司狀啓以爲臣巡到宣川府所經各邑監賑緣由已爲附陳而自宣川歷鐵山龍川到義州俱是公賑之處聚集飢民饋飯分糧察其形止則擧免浮黃悶急之色漸有蘇緩向安之意自平壤至龍川十邑前冬之邑捄歲後之公賑早得延活之路濱海之處間有輪疾而姑無死亡之患誠爲萬幸各邑鎭今月初巡分賑口數穀總修成册上送而之次設賑邑中碧潼郡則竝與本郡所屬碧團林土小吉號里大坡兒廣坪楸仇非小坡兒七鎭堡願爲私賑滿浦鎭亦爲自備賙捄故一體拔去於賑案中○尤甚邑義州府飢口七千七百九十五合折米二百三十四石鹽二十石十二斗三升零○粥小米七石十二斗一升零太五石二斗九升零鹽一石五升零龍川府飢口三千二百二十三合折米九十五石十四斗三升鹽八石六斗七升零○粥大米五石四斗四升零醬九斗六升零藿一千七十四立朔州府飢口一千九百四十六合折米五十七石十斗八升醬五石八升零○粥小米三石二斗六升零醬五斗八升零藿六百四十八立昌城府飢口一千九百五十五合折米五十六石十四斗醬四石十三斗零○粥小米一石八斗一升零太一石八斗一升零鹽三斗二升零龜城府飢口三千三百五合折米九十九石三斗九升醬八石十二斗五升零○粥小米五石七斗七升零鹽四斗八升零寧邊府飢口五千六百七十八合折米一百六十六石九斗鹽十四石五斗九升○粥大米九石一斗三升零醬一石二斗零藿一千八百九十二立成川府飢口四千九百八十三合折米一百四十九石十三斗九升鹽十三石五斗六升零○粥小米四石二斗六升零太四石二斗六升零鹽九斗九升零雲山郡飢口一千八百三十六合折米五十四石二斗七升鹽四石十斗七升零○粥小米二石十四斗五升零熙川郡飢口五千一百三合折米一百五十四石六升鹽十三石十一斗九升零○粥小米八石九斗鹽十二斗八升順川郡飢口二千八百九十三合折米八十四石六斗九升醬七石三斗七升零○粥小米四石八斗八升零鹽六斗八升零藿七百二十三立德川郡飢口一千九百九十九合折米五十九石二斗鹽五石二斗四升零○粥小米三石三斗七升零寧遠郡飢口二千二百八十四合折米六十九石一斗三升鹽六石三斗零○粥小米一石十三斗九升零太一石十三斗九升零鹽六斗八升零孟山縣飢口一千六百五十四合折米四十九石十二斗醬四石六斗七升○粥小米二石十一斗六升零醬四斗九斗零藿五百四十二立陽德縣飢口三千二百五合折米九十五石六斗一升醬八石五斗九升零○粥小米五石四斗零鹽六斗四升零殷山縣飢口二千一百四十八合折米六十二石二斗七升鹽五石四斗一升零○粥小米一石十三斗八升零太一石六斗四升零鹽六斗四升零魚川驛飢口二百五合折米六石二斗九升鹽八斗三升零○粥小米三斗四升零太一斗七升零鹽五升麟山鎭飢口八十合折米二石七斗四升鹽三斗四升零○粥小米一斗三升零太八升鹽一升零淸城鎭飢口七十二合折米二石三斗三升鹽三斗零○粥小米一斗八升零鹽一升零天摩鎭飢口一百十八合折米三石八斗二升醬四斗七升零○粥小米一斗七升零太一斗一升零鹽一升零昌洲鎭飢口七十一合折米二石一斗二升醬二斗六升零○粥小米九升零太七升零鹽一升零恃寨鎭飢口五十合折米一石七斗六升醬二斗零○粥小米六升零太六升零安義鎭飢口一百九十合折米五石十斗鹽七斗五升○粥小米二斗八升太一斗九升鹽三升零委曲鎭飢口一百四十八合折米四石五斗鹽五斗六升○粥小米三斗五升零柔院鎭飢口六百十四合折米十八石六斗五升鹽一石九斗六升○粥小米六斗一升零太九斗二升零鹽六升零寧城鎭飢口四百二十九合折米十三石二斗六升鹽一石三斗零○粥小米五斗五升零太五斗五升零鹽一斗一升零兎城鎭飢口二百三十九合折米七石二斗八升醬九斗六升零○粥小米三斗太三斗鹽四升零玉江鎭飢口五十五合折米一石九斗四升鹽二斗一升零○粥小米一斗三升零鹽一升零水口鎭飢口四十七合折米一石六斗四升鹽一斗九升零○粥小米一斗二升鹽七合零靑水鎭飢口九十九合折米二石十四斗九升鹽四斗零○粥小米一斗二升零太一斗二升零鹽一升零方山鎭飢口九十七合折米二石十三斗八升醬三斗九升○粥小米二斗四升零鹽一升零仇寧鎭飢口一百二十三合折米三石十斗二升醬四斗八升零○粥小米一斗五升零太一斗五升零鹽二升零幕嶺鎭飢口三百十七合折米九石六斗八升醬十二斗五升零○粥小米三斗九升零太三斗九升零鹽六升零植松鎭飢口一百合折米二石十四斗八升鹽三斗九升零○粥小米二斗四升零龍淵鎭飢口三十一合折米十四斗一升鹽一斗二升零○粥小米七升零乾川堡飢口八十一合折米二石六斗九升鹽三斗三升零○粥小米一斗零太一斗零鹽一升零大吉號里堡飢口五十九合折米一石十一斗五升醬二斗三升零○粥小米八升零太五升零鹽一升零廟洞堡飢口四十三合折米一石四斗六升醬一斗七升零○粥小米六升零太四升零鹽八合零於汀灘堡飢口二十三合折米十斗二升醬八升零○粥小米三升零太二升零鹽三合雲頭里堡飢口四十四合折米一石四斗九升醬一斗七升零○粥小米六升零太四升零鹽七合甲巖堡飢口四十九合折米一石七斗醬一斗九升零○粥小米七升零太四升零鹽八合零之次邑鐵山府飢口六百二十合折米十七石十四斗三升鹽一石七斗八升零○粥大米十四斗五升零鹽一斗二升零藿二百七立慈山府飢口一千七百四十四合折米五十石一斗五升鹽四石三斗一升○粥大米二石十斗二升零醬五斗二升零藿一百七十四立楚山府飢口一千八百八十一合折米五十四石十三斗九升▣鹽四石十斗七升零○粥小米二石一斗七升零太十二斗九升零江界府飢口三千四百四十二合折米九十四石二斗二升鹽七石五斗三升零○粥小米四石十二斗三升零醬十斗三升零藿八百九十立渭原郡飢口一千五百九十七合折米四十六石五斗三升鹽三石十四斗二升零○粥小米一石六斗六升零太一石九升零鹽三斗一升零江東縣飢口一千八百八十九合折米五十四石十三斗一升醬四石十斗一升零○粥大米一石十斗六升零太一石三斗八升零鹽四斗四升零宣沙鎭飢口七十一合折米二石鹽二斗四升零○粥大米一斗五升零鹽一升零藿二十四立牛峴鎭飢口三百二十三合折米九石十斗五升醬十二斗九升零○粥小米八斗零醬六升零車嶺鎭飢口二百七十三合折米八石三斗六升鹽十一斗零○粥小米四斗一升零太二斗七升零阿耳鎭飢口一百六十八合折米五石醬六斗六升○粥小米四斗一升零鹽五升神光鎭飢口二百二十一合折米六石五斗四升鹽八斗零○粥小米二斗五升零太二斗五升零鹽四升零上土鎭飢口一百六十二合折米四石八斗二升鹽五斗五升零○粥小米一斗九升零太一斗六升零鹽一升零高山里鎭飢口一百十合折米三石二斗五升鹽四斗○粥小米二斗五升零醬一升零平南鎭飢口七十四合折米二石二斗六升醬二斗八升零○粥小米一斗七升零從浦鎭飢口五十三合折米一石七斗一升鹽一斗七升零○粥小米一斗一升零鹽五合零楸坡鎭飢口一百五十四合折米四石三斗二升鹽四斗九升零○粥小米一斗六升零太一斗六升零鹽一升零伐登鎭飢口一百二十五合折米三石十一斗六升鹽五斗零○粥小米三斗一升零醬二升零夞怪鎭飢口一百六十七合折米四石十四斗五升鹽六斗五升零○粥小米四斗一升零鹽一升零吾老梁鎭飢口九十合折米二石十斗八升鹽三斗六升零○粥小米一斗一升零太一斗一升零鹽一升零山羊會鎭飢口一百二十二合折米三石十一斗五升鹽五斗二升○粥小米三斗二升零醬二升零藿三十立壬海鎭飢口四十五合折米一石四斗七升鹽一斗六升零○粥大米一斗零藿十八立乫軒洞堡飢口六十七合折米二石一斗五升鹽二斗九升零○粥小米一斗八升零嗭洞堡飢口一百十一合折米三石五斗三升鹽四斗五升零○粥小米一斗七升太一斗一升零鹽二升零馬馬海堡飢口四十四合折米一石三斗七升鹽一斗五升零○粥小米九升零已上飢口六萬六千九百四十四折米一千九百七十九石二升鹽一百二十四石五斗八升零醬四十八石三斗九升零粥大米十九石十三斗九升小米六十八石三斗二升零太二十石七斗四升零鹽五石十四斗六升零醬三石九斗三升零藿六千二百二十二立
정조 14년 · 강
行召對于誠正閣召見書狀官及詣臺臺臣承旨洪明浩玉堂金熙朝徐配修閣臣金祖淳掌令沈銓正言李奭濟
정조 14년 · 강
書狀官成種仁進聞見別單
정조 14년 · 강
政院請寢罪人柱翼罪名爻周之命不許
정조 14년 · 목
承旨洪明浩申耆等啓言臣等伏見義禁府赦單子則有罪人柱翼罪名爻周之命臣等不勝憂慨渠以劇逆之族屬黨與潛計陰謀狼藉呈露三招對供一辭輸款減死島棘之典已是失刑則今此處分有若尋常罪人身死放宥者然刑政之失當誠非細故且況罪名爻周卽是法文所無而乃殿下剙而行之繳還有禁雖不得不頒布臣等職忝出納終難泯默玆敢煩瀆伏乞亟寢成命焉批以柀謫身死徒流案爻周自是法典所載特以罪名有關係該道該府不在擧論中今此遇赦爻周之擧特不過常典卿等所謂法文所無可謂外題
정조 14년 · 강
應敎鄭萬始校理申獻朝副校理金熙朝修撰李錫夏徐配修等聯箚批以勿煩
정조 14년 · 목
箚略曰噫嘻柱翼之凶圖逆節尙忍言哉渠以劇賊大憝之親族私黨抵死陰護讎視國家旨意凶憯罪惡貫盈而未擧肆市之律輿情之憤惋久而愈切今於一朝幷與其罪名而爻周竊恐隄防由此而蕩然凶孼由此而覬覦以殿下聖明何不念及於此而乃有此非常之擧也至若任觀周論其所犯亦甚緊重而幷置宥除之中處分之過當又如何哉伏願亟加三思竝寢成命焉
정조 14년 · 강
判義禁李文源同義禁趙宗鉉洪秉纘洪明浩等聯疏請寢柱翼任觀周罪名爻周之命命還給
정조 14년 · 강
大司憲李義行大司諫金翊休司諫李運彬掌令沈鏗持平朴聖集獻納李永穆正言李奭濟等聯箚請寢柱翼任觀周罪名爻周之命批以勿煩
정조 14년 · 강
特放安置罪人兪彥鎬
정조 14년 · 목
因禁府赦文書敎曰當待諸道放未放處分而此事卽早欲處分者間因事端未免中止大抵外面看者豈不曰刑政之輕重倒置乎雖從加倍之律兼加大懲之意而名以大官則與庶僚自別屢年絕海亦足勘其罪濟州牧圍籬安置罪人兪彥鎬特爲放送○承旨洪明浩洪聖淵等啓言卽見義禁府赦文書有濟州牧圍籬安置罪人兪彥鎬放送之命噫兪彥鎬之罪可勝誅哉渠之負犯何如關係何如而因一赦典忽有此放釋之敎以渠罪犯當初之特貸一律已是失刑之大者王章未伸輿憤尙激臣等職在惟允之地所當直爲繳還而飭敎截嚴雖不得不頒布衷憤所激不容泯默不暇緩聲玆敢聯籲伏乞亟加三思特寢兪彥鎬放送之命命還給
정조 14년 · 강
副校理金熙朝修撰徐配修等聯箚請寢兪彥鎬放送之命批以勿煩
정조 14년 · 강
大司憲李義行上疏賜例批
정조 14년 · 목
疏略曰臣於前冬目見國勢之岌嶪妄陳一疏冀回天聽忱誠淺薄未能孚格居然半載國賊尙晏然矣嗚呼懼亡圖存是人主之常情而殿下之終斳群請是殿下未思之甚也伏況我慈聖殿下至有不以言視之之敎殿下奉念亦必有惕然驚悚之時矣臣之受知於殿下已三十有二年矣中間洪造與天罔極近日穉子亦蒙異渥跡雖疏逖心未當一刻不在於文陛(刀削)頃疏所引大臣筵奏果是不出於人臣之口則公私大幸臣何敢更事索言焉
정조 14년 · 강
忠淸全羅道儒生生員尹載厚等二百五人上疏賜批
정조 14년 · 목
疏略曰金淨是我朝大賢也其平生本末國乘野史炳烺可考不待臣等之猥煩而乙亥年請復溫陵之疏立人紀於旣墜護國本於將搖蓋其反復敷陳至爲哀痛惻怛義理之嚴正質鬼神而無疑功烈之卓絕載汗史而昭垂嗚呼當時之事尙忍言哉强臣跋扈國母廢黜奸凶窺覬元子危疑民彝歝絕擧國齊憤而淨乃職在外郡不避機鋒糾合同志抗疏力言母后之冤始暴儲君之危復奠及夫二百年後溫陵復位義理克伸者莫不權與於此疏百代之下凛凛有生氣已卯之禍因此疏而醞釀淨之柀禍也其妻贈貞敬夫人宋氏痛冤自盡臨歿遺言曰公論之定必待百年幽冤未伸之前雖百代勿埋神主子孫守其遺敎留奉神主以待溫陵義理之一伸矣及至英宗已未春溫陵復位是年夏特命致祭于淨右議政臣宋寅明筵白曰聞先正柀禍後其夫人有勿埋神主之遺言故其子孫尙奉神主於其家云今當賜祭之日旣知神主之尙在則朝家亦何忍使之埋安耶況今溫陵復位實由先正一疏則亦可謂有功於國家今若特許不祧而仍令致祭於其神主則恐合便當矣自上歷詢筵臣後有今番致祭則行於墓所不祧一款議大臣稟處之命判府事金在魯以爲國家於文廟從祀太廟配享勳臣外未嘗不祧節死人之不祧臣則未之前聞而右相所論何忍使之埋安旣存之神主云者誠亦然矣爲今之道一付諸本家朝家勿與焉上命依金判府議施行戊寅春溫陵誌狀之纂輯也先大王親覽其請復疏而下敎曰金淨以一郡守抗章辭嚴義正百載之下令人凛然已未年只錄其後可謂欠典仍命貤贈上相嗚呼我聖祖臨文興感奬歎忠節特旨褒贈之眷誠出尋常萬萬矣噫當初已未收議時則果無節義不祧之例故金在魯之持難蓋以此也而自甲戌以後始起節義不祧之例次第蒙恩間又旁照追紀功烈而不祧者亦非一二南漢斥和臣忠正公洪翼漢等江都殉節人文忠公金尙容等壬辰節死人忠烈公宋象賢文烈公趙憲忠烈公高敬命等故相臣金宗瑞皆以節義不祧文忠公李廷龜文肅公徐渻文翼公李德馨文烈公金誠一等皆以功烈不祧至於年前文忠公李時稷忠顯公宋時榮等亦以節義因儒生疏請而擧蒙不祧之典又況於近年先正臣文靖公金麟厚以其神主之尙在特命不祧已例班班可據非一則淨之獨未蒙恩豈無向隅之歎乎伏聞溫陵有勤石之命以聖上繼述之孝闡先后光復之蹟淨之危忠大節又將表白而仍念淨生前死後之屈伸旣與溫陵義理無不相關則惟前日未究竟之恩典似若有待於今日伏乞遄降成命許以不祧批以文簡公金淨不祧事已未溫陵復位時故相筵奏可謂不易之常論先朝處分無異允可而在其時則節義人不祧未有成式至甲戌以後始有定制如文忠公李廷龜文肅公徐渻諸人亦以事功之可觀一體不祧今於文簡之不祧寧或持疑況文簡之室人辦命也其說曰公論之定必待百年冤未伸雖百代勿埋神主其言切悲其節絕高以此朝家勿許埋置於去已未而今年適營溫陵立碑之役諸儒之疏登徹於此時亦可謂若有待焉特許爾等之請仍令該曹照例擧行卜日遣承旨致祭于文簡之祠祭文當製下爾等知悉
정조 14년 · 강
配前平安監司鄭昌聖于中和府
정조 14년 · 목
備局啓言取見兩西暗行御史李冕膺書啓則當此年事之凶荒西土生靈擧皆濱死則爲道伯者袖手恬然使垂髫戴白者流散相繼至登於繡啓貽羞朝廷猶屬細故其孤負特簡之罪尤當如何黃海前監司李洪載幕裨營屬不能操切恣意營私肆行討索可謂罪上添罪而月前以流民事旣已遠竄則加罪一款非自下所敢擅請至於平安前監司鄭昌聖繡啓論列旣如是則其在勵國綱懲後人之道豈可尋常處之令該府拿問定罪所謂幕僚衙客及定州富人或以濁亂爲目或以區處營作錢爲言有不可仍以掩置竝與海西營私討索之幕客一一問名於御史處令各該道臣嚴査狀聞以待朝家處分而繡啓體段若論道臣則例以道臣體重不敢論列爲辭而今此繡啓便與守令論斷無異少無區別之意請御史李冕膺推考敎曰兩道伯則辜負與僨誤之罪焉逭重典然不無輕重之殊海伯則不過暗昧亦不過損體前勘之外別無加施之律而箕伯則年紀之衰倦人品之疏闊姑無論前罪未盡勘而追發又如許其在懲礪之擧不可仍置今雖置對其情無出於見欺也不察也大抵誤畀之失朝廷亦無以辭其責前監司鄭昌聖中和府亟施竄配之典所謂幕僚衙客事依草記行査嚴飭兩道伯斯速得情狀聞事分付封書中首提前伯治績次及栍邑守令無異按査之體啓語中有難膠守勿擧論之近例御史勿推○禁府啓言龜城前府使金衡柱德川前郡守申曮慈山前府使蔡緯夏泰川前郡守睦萬中鐵山前府使洪百游熙川前郡守鄭勖世肅川前府使林永老寧邊前府使許▣等拿問嚴勘事傳旨啓下矣蔡緯夏睦萬中洪百游林永老等今方待命卽爲拿囚金衡柱申曮等自任所未及上來依例發遣府書吏羅將拿來鄭勖世前以他罪定配長城府許▣定配咸昌縣請發遣府書吏拿來敎曰龜城德川係是設脤邑拿來之除貽弊可慮然爲兩邑民觀瞻不得不發送沿路貽弊卿其各別嚴飭仍以此批旨謄關兩西道伯亦令各別戢飭
정조 14년 · 강
重推守禦使鄭昌順
정조 14년 · 목
政院啓言守禦使鄭昌順謂以情理所急徑出江郊陳疏到院原疏纔已退却而將臣之佩符出城誠極未安請守禦使鄭昌順從重推考允之
정조 14년 · 강
命錦伯狀本成出有旨封下完伯處仍重推完伯
정조 14년 · 목
忠淸監司鄭存中狀啓以爲臣於到營之後卽閱道內獄案則全羅右水使李煜赴任之路過扶餘三巨里之除定山楡楊驛馬夫朱星叔爲其前陪裨將之鞭打第六日致死卽行兩檢則手足傷處被打無疑故實因竝以被打懸錄看證之緊切者只是扶餘驛卒金旕萬而旕萬之供但曰前陪裨將云云而已無姓名指告之事故元犯無以歸定所謂前陪裨將卽李維愼也先捉維愼而究問更因維搷之推諉又捉寫字官閔毅澈而初檢官扶餘縣監成鼎柱覆檢官鴻山縣監金正淳會同推覈則所謂旕萬一直以維愼之爲元犯納招及其經夜後更問時忽以閔毅澈爲元犯變辭以告推官據此報營則前監司權▣以維愼則放送毅澈則仍囚之意題送故李維愼之脫出獄門以此之故而干連諸人亦皆同時見放及臣發巡到利仁驛則星叔之屍親呈狀楡楊之驛民齊籲皆云冤有對頭而終至幻脫憐飢給錢而恩反爲讎以此鳴冤呼訴不已且旕萬之變招非渠眞情實綠扶餘刑吏之慫慂極口發明當初行査文案中亦有維愼抵書毅澈托其善告多般行賂期於圖生等語故臣聞甚驚駭卽地行關變辭之金旕萬捉囚於扶餘獄行檢之兩刑吏則移囚於林川獄姑俟究竟矣因臺啓之指斥湖南水裨有令完營究覈之成命故自完營初次移文持去其前後文案再送營校捉去其應問各人原案登聞一款想自完營擧行不卽成獄之守令扶餘縣監成鼎柱鴻山縣監金正淳爲當該故指名馳啓令攸司稟處敎曰以此狀啓令政院成出有旨封下完伯處與受囑變辭之扶餘刑吏及應問人星火捉來捧直招狀聞成命已久尙不擧行完伯事萬萬駭然爲先從重推考此意一體下諭
정조 14년 · 강
命咸興幼學李德訓上言置之
정조 14년 · 목
吏曹啓言因咸興幼學李德訓上言咸鏡監司李秉模査啓以爲庚寅年陵殿官變通以後道內生進及幼學之入道薦者自吏曹擬差而毋論大王子孫與他人惟其人地之是視則前後陵殿官中大王子孫之差擬者非止一二豊沛子第莫非我太祖臣子則四大王子孫之區別檢擬者事面未安卽今純陵參奉李昌杰利城李榏咸興李秀勳俱是璿沠入於道薦或已入仕或已參望則上言中一不參望之說亦爲爽實云道臣狀啓明有所據則李德訓上言自歸虛罔之科請置之允之
정조 14년 · 강
咸鏡監司李秉模以穩源興三邑三月初巡分賑飢口穀㜌馳啓
정조 14년 · 목
該監司狀啓以爲穩源興三邑初巡飢口之數比去月終巡加付爲二十三口飢口穀數開坐于後○穩城府飢口三百三折米七石十三斗五升○巡間救急折米一石十二斗九升零慶源府飢口二百五十三折米五石十斗○還賑民巡間枚急折米二石七斗四升鹽六斗二升零慶興府飢口九百九十六折米二十五石十二斗七升已上飢口一千五百五十二分給折米三十九石六斗二升還賑民巡間救急折米四石五斗三升零鹽六斗二升零
정조 14년 · 강
諫院請鞫罪人龜顯等不許
정조 14년 · 목
正言李奭濟連啓不允新啓(刀削)請龜顯等七罪人更令王府嚴鞫得情不允
정조 14년 · 강
召見大臣備堂下直守令于熙政堂仍命校理金熙朝遞差
정조 14년 · 강
特補大司諫金翊休等
정조 14년 · 목
翊休陳疏請寢兪彥鎬放送之命敎曰逐日箚疏可謂文具之文具如是煩瀆尤甚未安原疏還給順興府使除授當日辭朝時任府使遞付京職昨日詣臺旣參於召對今日忽復違牌所謂次對臺諫無登筵之時亦甚可駭掌令沈鏗慶安察訪除授正言李奭濟猉獜察訪除授竝令當日辭朝時任察訪遞付京職
정조 14년 · 강
開城留守李致中上疏賜批
정조 14년 · 목
疏略曰臣莅任廾朔一味尸素釐正有命而少無涓埃之報孤負惶愧連値朝家有事不敢言私龜勉蹲冒亦已久矣素患痰眩之症自數昨大段添谻時月之內束帶無望點閱都試俱是營務之緊急者而顧此病狀猝難還任伏乞特許遞免以便公私批以所請依施
정조 14년 · 강
承旨洪聖淵上疏賜例批
정조 14년 · 목
疏略曰俄於諸承旨申退之後四學儒生以先正臣金麟厚陪享文廟事陳疏到院而大凡儒疏捧入之規在院諸僚相議停當然後始可捧納故以後日來呈之意溫言退送則以沮戲壅蔽等說添入於疏槪之中以臣私義不可仍冒於職次伏乞亟賜鐫色仍治臣擅離之罪
정조 14년 · 강
命時囚罪人鄭昌聖開坐取招
정조 14년 · 목
禁府以罪人鄭昌聖還爲押來拿囚啓敎以今日開坐取招
정조 14년 · 목
刑曹啓言依下敎左捕廳行首軍官趙德仁右捕廳行首軍官金麟賢等李維愼捉納間嚴囚命放送又以德仁麟賢等放送啓敎曰計其程途日子該道査啓狀本如不來到道臣請推捕校還囚仍以此意星火嚴飭完伯處扶餘刑吏等移送一款亦爲嚴飭錦伯處
정조 14년 · 강
命慶熙宮修改以點下處爲之
정조 14년 · 목
戶曹啓言慶熙宮差備內及內各司看審後有頉處別單書入而修改則請擇日擧行敎曰點下處爲之其餘不急之處待後看審更稟而近來四季朔看審有名無實此後一遵定式無或違越○因戶曹慶熙宮差備內奉審執頉別單敎曰修改後定限限內破傷次知中使拿處守直中官刊名內侍府事嚴飭內侍府
정조 14년 · 강
命東伯飭鐵原府使跟捕逃躱人
정조 14년 · 목
原春監司尹師國狀啓以爲今番本道所捕諸賊皆已牢囚於春川獄而其中自金城所捉五名則見囚於鐵原府獄臣之巡行未到春川之前使鐵原防禦使押付春川後與春川伊川討捕使同爲究問以待臣行之意發關分付而移囚之際手足俱爲牢銷之意亦爲申飭矣卽接春川府使李一曾伊川府使李翼晉所報則鐵原所押送之賊一名到春川境中夜見失一邊更爲譏捕而問其見失委折則初不具格杻銷所謂校卒假托賊漢之有病留連討食昏醉不省致使賊漢乘機逃躱押送之際防守之節固當十分嚴愼而關飭之下全不致意有此逃失之擧究厥所爲誠極駭然鐵原府使李潤謙爲先罷黜其罪狀令攸司御處敎曰失囚之罪固可駭討食之習又無狀如許校卒可謂亂民廣州校卒之作弊民間者猶令置之重典本道何異卿其知悉處決逃躱人限內如不捉納見失守令亦爲狀聞論罪事回諭
정조 14년 · 강
義州府尹李頤祥以刷馬驅人崔德寬等査實馳啓
정조 14년 · 목
先是書狀官成種仁狀啓以爲搜檢燕貨有一樻子堅封者而外面不書卜主姓名拆見則其中只有彼人所着甲胄一件惟此甲胄在彼爲重大之物在此爲無用之具則推以事理決非彼此和買者似是驛卒或刷馬驅人等認作貨物偸竊以來按査無路卽爲封留于本府運餉庫中臣種仁領來時未能察飭惶恐待罪敎以勿待罪事回諭至是義州府尹李頤祥狀啓以爲栅卜搜檢時捉一樻子之由書狀官前已馳啓而開栅出卜之時必有負來之人故多日行査鉤得其人則府內居刷馬驅人崔德寬自栅內負出而到中江傳授於府內人朴龍福轉致于運餉所兩人處反覆査實大抵使行出栅之際栅門纔開則栅外驅人爭先攔入負出卜貨自是例規而栅內卜主元無搜檢出給之事一任驅人輩輸去則德寬尋常取來於堆積雜沓之中而不卞其爲何等物件者勢似固然朴龍福中路逢受於崔德寬則只知栅卜而運致於該庫者尤無足怪至若當初委折或是驛卒及驅人輩潛自偸來抑或載車時混入之致到栅後彼人有抽栍搜檢之規而樻子幸而得免無事出來栅內以前究覈路絕敎曰當初書狀狀啓有此密啓樣者生疏甚矣至於此狀啓亦無別般委折則亦甚生疏還下送
정조 14년 · 강
行召對于誠正閣承旨洪聖淵閣臣金祖淳玉堂李錫夏
정조 14년 · 목
講貞觀政要○檢討官李錫夏啓言近來天討不行王章漸屈日昨兪彥鎬放送之命又何爲而遽下也噫彥鎬之當初負犯關係至重前後疏啓已有明白之證案今不必架疊而島置之典適足見刑政之乖當輿情之積憤今於一朝遽加全釋前後處分輒以其曾忝大官過加容貸而此有不然者夫名以大官不念體國之義自作罔赦之罪則其在輿人之所必討王法之所必行自當加倍於卑微之類殿下獨不念及於此而乃爲此非常之擧乎伏願亟寢成命焉臣又聞昨日僚員以向來曹囚事有所仰請至柀遞斥惟彼諸罪人情節何如關係何如而忽地放出無處盤覈凡今廷臣安得不力請囚鞫期於蒙允乎亦願幷賜察納焉敎以都是過矣
정조 14년 · 강
召見判義禁李文源于誠正閣竄時囚鄭昌聖於雲山郡
정조 14년 · 목
命文源持時囚罪人鄭昌聖原情入侍昌聖原情以爲繡啓中所論都是不韙題目元無一事指的衰老之斥犬馬之齒已近七旬安得不衰且老也老饕所致不敢自卞幕僚衙客恣意濁亂云者御史旣不枚擧姓名亦不指陳某事莫知所對而但於到營之後及閱各庫吏奴徵逋爲六萬餘兩而其時有一幕裨受賂於庫色欲爲掩匿故逐送其裨未知此等事流入於御史之耳而其外窮交貧族或留衙內或置幕中豈有干政之事怨讟之生或由於逋吏之懲治施措顚錯云者自量才器營中凡百一遵前例初無事爲之設施者顚錯與否茫未覺得列邑抄飢務盡精實而以義州一事言之面任虛作戶名欲付賑口柀捉於廉探嚴刑懲礪卽此而各邑監色輩冒錄疊受之弊槪可知也身爲道伯不得不禁斷奸僞圖入而不入者造謗稱冤勢所必至繡衣之行或聞此等流言乎定州富人主管作錢事其第曾經定牧常言本州人物之多有可取其中任事者一人本非富人率往嶺藩每稱幹事故率置幕中而以其本道之人故未嘗任事營穀發賣非渠所知適有鑄錢所馱價錢上送之關文故使渠依關發賣以爲上納之地價錢尙今留在姑未上納云一番行査可知其實而係是京司之應捧元無區處之可論所謂營穀卽軍需所用爲慮歉歲民食之艱減價分給於各邑使之發賣直納未嘗委送營裨此或京司馱價誤以營作錢有所及聞而然差任之曾無罪過忽地改易事則曾以特敎本府人承傳之類昨夏城役時監董之輩次次塡差於諸任中應出之代遞歸時或有等內交遞之窠此則道伯臨歸例必出代前後已例可按而知以此謂之貽辱朝廷則前此道伯皆用此例非今斯今事係微瑣不欲索言衰老之年冒膺重寄非不殫竭終致僨誤一則渠之罪二則渠之罪渠負國孤恩一至於此惟願遄死而已云敎曰日昨處分傳敎首以誤畀之失歸之朝廷者何等恩言何等曲恕乎外此種種事件又屬於見欺與不察使自分疏何以加此以若疏闊周年雄藩能無見欺與不察之事乎肰猶善地薄竄可謂非罪伊榮此所以賓筵請拿之時有持疑之敎也觀此爰辭旣無指一發明之說又無的確白脫之端而其中所謂繡啓衰老之斥犬馬之齒已迫七十安得不衰且老也云者看來萬萬駭怪臺章及詈之習尙非朝廷美風則況繡啓乎又況置對之供乎紀綱所在不可但以無嚴言此非玩侮而何大抵脚踏得意地便皆不怕不畏使人莫敢擬議已乖謹愼之義況於曲費造化略施末勘之後乃有此不安分之擧如鄭昌聖之仁善者少不若意及求愜塞稱副之方乃爾自此資至正卿則朝廷莫可勘斷職是按藩則繡衣莫敢論列乎至於繡啓査事猶屬緦功之察原情勿施時囚罪人鄭昌聖雲山郡施以勿限年遠竄之典當日押送以正朝綱以警頹俗繡啓條件判金吾旣承筵敎分付該道使之詳査狀聞
정조 14년 · 목
弘文館以上番闕直啓請修撰徐配修牌招姑陞入直敎曰近來玉堂番次酬應苦矣無情勢之人非違牌則必請牌豈有如許事體乎請牌草記違牌傳旨幷勿施修撰徐配修孟山縣監除授應敎鄭萬始江東縣監除授校理申獻朝抱川縣監除授皆令當日辭朝時任縣監遞付京職
정조 14년 · 강
命內入地衣貢價量宜磨鍊
정조 14년 · 목
戶曹啓言昨伏承內入地衣量宜給價之命而數爻旣甚夥然年條又多久遠憑考無路虛實易混故只就元數中三分一率爾磨鍊矣今於飭敎之下更爲査實溯考貢人等置簿册子則自庚子以後逐年逐朔隨入隨錄而初無與受者姓名懸註輒以內入件一例書錄旣非踏印文蹟不過渠輩私簿則依此無憑之白文遽下許多之貢價有非綜核之政而量宜給價之敎寔出於軫念貢人之聖意則其在對揚之道有不敢全然置之所謂置簿中進排人懸錄處或可爲一分憑據之資故撮而聚之通計其數則九張付地衣爲一千二百七十三浮二十張付爲六浮矣就此中五分一以本席子參酌會減而大抵內入物種如無憑信之文蹟又無各司之所報則自臣曹實無考據之路此後地衣內入之時自排設房成給帖文使之進排後每於月終都錄啓下事定式施行恐合事宜敎以雖無可據之文蹟五分給一似太不適而文蹟無以徵信有難臆決卿其從便加數參酌上下
정조 14년 · 강
命遣吏郞摘奸雩祀壇諸執事淸齋與否
정조 14년 · 목
政院啓言卽見雩祀壇諸執事淸齋摘奸擧案則壇下執禮沈鏶不爲出齋揆以事體誠極駭然所當重勘何以爲之命拿處
정조 14년 · 목
有防啓言南陽殺獄罪人韓灌子廷郁以其父枉罹殺獄事有所擊錚自水原府捧供馳啓而令本道詳考査案論理狀聞事命下矣取考其原情則廷郁之稱冤者當初打殺禮分時隨往執杖之林致位卽渠奴子而同囚一獄不勝桁楊死於獄中云云而所謂林致位本非渠奴旣係干連同爲囚禁而時値藏刑不加一楚因病致斃則今此呼籲專是誣罔蓋其本獄鐵案已成到今別無更査之端請原情勿施從之又啓言楊桹殺獄罪人鄭千已姜萬周楊州殺獄罪人兪彥郁等皆因其子之擊錚原情自秋曹令道伯詳査啓聞後稟處事覆啓蒙允矣殺獄罪人之因判付究覈者捉致營門別定査官眼同擧行卽是格例而毋論元犯干連切隣一獄應問者殆近數百人多日留連爲弊滋甚故臣於年前以罪人所在邑巡到時按例參覈定式施行有所筵達蒙允故楊州獄事巡到本牧時已爲定査官參覈矣楊根獄事請亦依此例擧行從之又啓言因安山幼學李尙周以海安君㟓長泒宗孫所當奉祀而旣失其統詳査卞別事上言禮曹以西陵君旣同判付爲海安君奉祀則神主之中間移奉於烏川君之支孫綠何委折事在久遠無以憑考令道臣査實狀聞後更爲稟處事回啓蒙允矣宗泒卞別等事自是宗簿寺所關元非外方營邑可以擧行者請令宗簿寺査處從之人啓言高陽郡大慈洞所在永豊君墓修治之意有所知委矣該郡守牒呈內郡守躬往大慈洞遍訪洞里全沒墓形又無誌碣無以憑尋云故招問其後孫李在天則在天亦以爲永豊君墓雖在大慈洞而荒廢年久已無墳形爲子孫者尙未得尋訪云矣該邑報辭子孫所言旣如此無路搜訪則修治一款亦無可以擧行之道矣敎以然則就本洞設壇令度支劃給香火之需
정조 14년 · 강
遞承旨趙▣德以李晚秀代之前望也
정조 14년 · 강
命前參判具庠削職傳敎不爲頒布委折査實以啓
정조 14년 · 목
敎曰翰林召試殿座時因大臣筵奏前參判具庠有加施削職之命傳敎承旨分明承書而尙無頒布云事甚可駭其委折令政院査實於史官院吏等處以啓
정조 14년 · 강
顯隆園令徐直修等進局內補土別單及植木別單
정조 14년 · 목
園所內靑龍下端補土處長四十二尺廣九尺高一寸外靑龍腰低補土處長十尺廣五尺高二尺白虎毀家基補土處長四十二尺廣十五尺高四尺水庫基塡補處長九十七尺廣四十五尺深十五尺古西門路脊鋪石處長八十尺廣十二尺內案正砂掘坎補土處長三十尺廣十尺坤申方鑿塘處圓周三十二丈徑十丈深三尺○園所植木自正月十九日至三月初二日合松木八十三萬四千四百株別貿松木十萬二千株獻陵雜木一千株宣陵雜木一千株靖陵雜木一千株京營輸來柳木二千株尹繼聖等貿來松木一萬七千株檜木四千株雜木八萬七百株八邑植木數水原二十七萬六千四百七十六株廣州六萬三千九百八十株南陽九萬三千三百二十株安山四萬二千六百株振威四萬四千三百四十株龍仁九萬八千一百三十株陽城六萬七千八百三十株果川五萬四十三百二十株自願人植木數水原出身黃基正松木一萬株閑良金樂咸雜木九萬株閑良朴首義雜木六萬株呂文永雜木二萬株前府使金㷞松木一萬株別軍職金燨二萬株京居前經歷李散大松木七萬株良人金遇得檜木一萬二百株南陽閑良金壽昌檜雜木三千二百株龍仁閑良金星熽松雜木五千株瑞興良人朴世彩松木一千株江陵良人李順東松木一千株都總一百二十五萬九十六株○松子橡實播種數備局松子六石禮曹松子四石稷十八石園所埋置橡實八石陵園墓所輸來橡實八石十一斗京畿橡實二十五石二斗原春道橡實一百三石水原橡實二十五石
정조 14년 · 강
京畿監司徐有防水原府使趙心泰以園所植水數爻馳啓
정조 14년 · 목
有防狀啓以爲園所植木都差使員南陽府使李彥盡差使員長峰萬戶張世紈聯名牒呈內水原等八邑植木之役始自去月初二日南陽等七邑先爲畢役水原則二十五日畢植故以各邑植木數修成册牒報報來矣八邑植木數後錄馳啓○水原植木二十七萬六千四百七十六株廣州植木六萬三千九百八十株南陽植木九萬三千三百二十株安山植木四萬二千六百株振威植木四萬四千三百四十株龍仁植木九萬八千一百三十株陽城植木六萬七千八百三十株果川植木五萬四千三百二十株以上植木七十四萬九百九十六株○心泰狀啓以爲臣敬依有旨辭意雜木九萬株種植本府居折衝金樂咸松木七萬株種植京居前經歷李敬大雜木六萬株種植本府居閑良朴首義雜木二萬株種植本府居閑良呂文永等則待今秋著根完固之多寡與園官詳細躬審後狀聞計料京居良人金遇得檜木一萬二百株價三十五兩本府居出身黃基正松木一萬株價二十兩龍仁居閑良金星熽松雜木五千株價十兩南陽居閑良金壽昌檜雜木三千二百株價十兩江陵民時接新邑良人李順東松木一千株價二兩一一招致分給至於瑞興民朴世彩松木一千株價二兩則世彩種植後還歸本土故今方移牒該邑使之起送以爲受價之地
정조 14년 · 강
飭檢閱丁若鏞行公
정조 14년 · 목
若鏞違牌政院捧入罷職傳旨敎曰飭敎之下新進小官焉敢若此只推更爲牌招
정조 14년 · 강
命廟堂申飭嶺伯李祖源卽爲發巡
정조 14년 · 목
慶尙道按査御史鄭萬始狀啓以爲臣伏奉按査之命馳到大丘府應問各人捉入盤覈則刑房營吏權宇弘等供內昨年十月營門行到尙州牧以爲沈等由吏李慶大房妓美喜等年前營査時做出題外之說構捏前官罔有餘地慶大則街路上無難詬罵美喜則官門外裂破喪服俱係風化不可不嚴懲分付該牧幷令捉囚而慶大知機逃避美喜則移囚善山矣旋遭父喪呈狀請由故給暇姑放今年十月更關善山府刑推二次放送慶大使該牧囚次知矣其後自現故仍囚營獄臨歲保放元無施刑之事元戶房裨將李性悌工房裨將李思質戶房營吏金晶漢等供內營舍改建時日爲急初以封山松量宜許䂨之意論報備局而役糧與雇價無以計劃濟民倉所管北漕船稅錢之散在各邑者旣與封不動有異且在封山地方邑限一朔貸用不害爲推移之道故果爲發關於錢在十邑使之準數捧留矣及承備局回題封山松木不爲許䂨故更爲發關於各該邑捧留錢還爲分給濟倉實留爲二千九百兩各邑分給錢幷計昨年利條亦不過七千三百兩零則三萬兩取用云云可謂皮不存之毛至於白徵一款營門未及聞知云矣由吏之詬辱街路房妓之裂破喪服事關風化在所懲勵以此爲罪無怪其追治而事係近戚私囑與否無以知得濟倉錢取用事李性悌等捧招時雖有現納之文蹟不足取信故發關於濟倉所屬晉州等十邑前後營關及謄關册子憑考次上送之意星火知委矣及其原關謄關次第畢到果與本營所在者憑準無差而公貨典守何等愼重營廨繕修雖異私用凡係公物毋論多少請得許施前毋敢擅動自是不易之法則材木旣報備局倉錢獨不擧論往自發關於各邑臺言不爽伊後更關中止事勢適然而當初擅關違法自如旣發之後不可無罪而道臣體重不得勘律敎曰今番按査之擧一則曲循私囑囚治尙州吏妓事也一則營舍造成取用濟倉錢三萬兩事也觀此査啓本事或脫空或爽實受囑與否姑勿論吏妓之向前倅詬辱於街路裂破其喪服則風化所關一欲推治無足爲罪況妓則略治吏不受刑此一款別無更査之端矣濟倉錢事昨年記付實留數爻只是二千則三萬云云太不櫬似然毋論蹔時貸用與別般換用係是廟堂句管錢穀則私自推移之跡旣發於繡啓道伯不可無罪而初欲貸換旋卽中止則亦無可以執此勘律御史則待居昌咸安査事出場卽爲復路該道伯亦卽申飭發巡事回諭
정조 14년 · 강
命寧邊府使許▣熙川前郡守鄭勖世柔院僉使權應稷待自現定配
정조 14년 · 목
平安監司沈頤之狀啓以爲因備局關寧邊熙川兩邑分送褊禆考據帳籍逐戶査櫛則寧邊府元戶七千四百三十六戶籍外三千二百五十一戶合一萬六百八十七戶內自昨年六月至今年正月次次流散者戶爲四百二十七戶口爲一千二百九十九口今番朝令以後已還集戶爲二十四戶口爲七十一口熙川郡竝柔院鎭元戶六千七百六十九戶內自昨年六月至今年正月郡民之流散者戶爲二百五十一戶口爲六百三十三口籍外流散戶爲一百三十七戶口爲二百六十三口已還集戶爲五十六戶口爲一百二十口柔院鎭流戶亦爲四十七戶口爲一百九口此時爲官長者初旣不能極意慰撫盡力字恤末又任其所之以至此境其爲罪犯實係罔赦寧邊府使爲先罷黜其代令該曹各別擇差卽速下送熙川郡守鄭勖世雖已遞職其罪犯與許▣少無異同至於柔院以其地隸於該郡幷擧於邑總而鎭民旣係鎭將而失民之數至於此多該僉使權應稷亦爲罷黜許▣鄭勖世權應稷罪狀幷令攸司拿問嚴勘敎曰寧邊熙川民戶流離比谷山頗少比臺章稍異大抵許多民戶之若是離土而身爲守宰任其所之究厥罪狀不可尋常處之況寧邊一邑昨年水患挽近所無則不能着意接濟致此現發可謂罪上添罪道臣雖請罷黜仍請拿問嚴勘而拿問豈有他說乎與柔院僉使權應稷待其自現令該府定配所分配事分付
정조 14년 · 강
遞弘文提學徐有隣以洪良浩代之前望也
정조 14년 · 목
敎曰明日以後坐齋相値聞於筵席鄕儒爲觀三製多留京云晚後頗有晴意三日製通方外今日該行弘文提學牌招○藝文提學吳載純違牌命許遞今日政差出○以啓聖祠爲銘題命承旨申耆與弘文提學偕往泮宮試取以來
정조 14년 · 목
以李東稷爲執義鄭益祚爲司諫閔彝顯李祉永爲掌令崔重奎李敬臣爲持平柳雲羽爲獻納張至冤爲正言徐浩修爲藝文提學李書九爲寧邊府使
정조 14년 · 강
分遣承旨詣宗廟景慕宮及雩祀壇奉審摘奸
정조 14년 · 강
命時囚蔡緯夏等姑爲保放
정조 14년 · 목
因禁府錄啓敎曰蔡緯夏等四囚令本道行査狀聞後稟處洪百游外姑爲保放
정조 14년 · 강
飭諭平安監司沈頤之
정조 14년 · 목
因該監司雨澤啓本敎曰春後民事漸至蘇域果如狀辭則何等萬幸賑口之賙恤猶有排比還民之艱食最所關念卿之報知效力之方在此懷保一事益加盡心使西民得沾實惠守令事辭陛時面諭不翅申複則其優其劣想已領會而論列反後於繡啓何也此意回諭
정조 14년 · 강
命內下甲胄改造時監董將校論賞考例稟處
정조 14년 · 목
龍虎營以內下甲胄改造時監董將校匠手等別單啓敎曰監董將校自本曹考例論賞稟處古則各軍門甲胄進上頻數而近來則絕罕取考久遠謄錄草記領來將校則試射入格外各給弓一張匠手木布施賞幷自各該營擧行他營準此
정조 14년 · 강
命遣吏郞摘奸諸執事淸齋與否
정조 14년 · 강
命總廳捉虎軍依例施賞
정조 14년 · 목
該廳啓言本廳字內惡虎橫行故多發砲手嚴飭行獵矣今日甕巖洞近處中虎一頭雛虎四頭捕捉以來依例封進而砲手等姓名依下敎別單書入敎以先再殺旣非元軍卿其量宜施賞三殺軍賞木依例內下卽爲出給雛虎殪則不可放必遺患卿其看養家中鉗鐵以制之圍圏而維之俾無放失之弊
정조 14년 · 강
判下漢城府擊錚回啓
정조 14년 · 목
該府啓言觀此水原府使趙心泰狀本則以爲趙漢雲之墳墓與李殷煥之親山步數不過七十餘步山地入葬且有先後之別論以訟理殷煥宜置落科趙漢雲六代祖儆爵秩勳勞與他自別李哥偸葬極涉無狀卽令掘移今二月幸行時漢雲上言以限內不現勿施今以一事一邊擊錚一邊上言民習痛駭請令本道照法勘處從之敎以伊時擊錚之類皆以上言呈納似因聽瑩而有此各呈事勢似然勘罪分揀令該道嚴飭後勿如是又啓言觀此水原府使狀本則龍仁縣監申昔回移中以爲兪漢寧之墳墓與李榮復之親山旣是坐立俱見之地又是白虎內禁養之處則李哥之肆然入葬誠爲可駭定日督掘而今二月幸行時李榮復上言以限內不現勿施今以一事一邊擊錚一邊上言者民習無嚴請令本道照法嚴勘敎以依趙漢雲上言回啓施行
정조 14년 · 강
命罪人捉納營校各別施賞廣州將校遠地充軍
정조 14년 · 목
京畿監司金思穆以逃躱罪人卯怪捉得狀聞敎曰奴卯怪嚴刑準三次島中爲奴逃躱委折取招狀聞捉納營校各別施賞嚴飭之下營校所捉名以捕校尙無皀白廣校所爲節節無狀該府尹爲先越俸一等首校及出使將校先以此事捉來嚴棍一幷遠地充軍此後該府校弊若不厘正更入於廉問首校該校用法之外府尹當置重典此意知悉巖飭事回諭大抵廣校一人尙不懸首南城門外之故不畏朝令侵虐民間此豈非道臣之責乎竝須知悉事一體回諭
정조 14년 · 목
狀啓以爲連接列邑所報則西北流民搜訪還送者爲二百三十九口內平安道八十二口黃海道二十七口咸鏡道一百三十口願留者爲五百二十一口內平安道七十八口黃海道九口咸鏡道四百三十四口自他道搜訪過去本道鏡者爲二十七口本道流民還接者爲二百五十四口饋飯護送之節願留及還接民顧恤之方着念擧行之意連爲嚴飭于各該邑
정조 14년 · 강
遣承旨詣懿昭墓奉審摘奸
정조 14년 · 강
以曹遠振爲承旨前望也
정조 14년 · 강
藝文提學徐浩修陳疏賜例批
정조 14년 · 목
疏略曰(刀削)臣冥頑苟活祥禫已畢乃者收簪之命遽下闋制之初臣雙擎九頓不覺淸淚之被面伏念先臣生而有錫號之異渥沒而有印集之殊典哀榮曠絕幽明感結況臣逖違天陛幾年于玆豈不欲顚倒趨承而秪綠窮毒殘命生趣索如尙何彯纓結綬自齒平人乎且臣於三昨秋進秩之命竊有區區惶恧者夫跡忝龍圖編校雲章乃是職分常事安有勞勩之可紀況於持衰之時混被格外之典尤豈非猥越乎伏乞收臣資秩鐫臣職名
정조 14년 · 강
御熙政堂科次三日製試券
정조 14년 · 목
取次上以上五人幼學申燕朝三下居首敎曰三日製居首幼學申燕朝直赴會試之次進士朴長鉉幼學李惟命進士南惠寬各給一分次上儒生令政院考例捧傳旨施賞
정조 14년 · 강
飭寧邊府使李書九當日辭朝仍命前府使許近加施禁錮之典
정조 14년 · 목
敎曰此時關西守令不可一刻曠官今日政新除授寧邊府使使之當日辭朝待城門開卽爲下送着意接濟切勿遲滯到任之意申飭柔院僉使罷拿之代亦令今日政各別擇人差出待下批當日辭朝待城門開下送敎曰爲念府屬之貽弊使之待待命自現後定配所發配而更思熙川數差少柔院何足責也寧邊以關防大都會兼有昨秋懷襄之災則渠之竭力接濟宜倍他倅而四百流戶旣登道啓其所勘斷豈循常例亦豈比於熙川柔院乎昨日同律終涉混淆寧邊前府使許近定配外加施禁錮之典以懲他守令○敎曰昨日箕伯狀啓寧邊熙川罷拿事書目流民數爻四百誤以二千九百書出朝紙云若此則該倅勘律豈下於谷山乎外間只看朝紙者必以爲刑政顚錯所係非細當該不能檢察之承宣先遞差後禁推該吏出付有司過齋後嚴杖照律草記事分付
정조 14년 · 강
命瑞興該吏加刑定配
정조 14년 · 목
黃海監司李時秀狀啓以爲瑞興座首吏房一傡捉入以府使韓柏林犯用公貨者橫歛民間者反復究問則以本邑常廩應用之數餘儲區處之事逐條納供此外元無別般所犯云別定差員本邑各庫詳細反閱則文書庫儲俱無違錯所謂換錢輸送至於三千七百餘兩之多而旣是朔用剩餘則與犯用公貨橫歛民間有異至於儲置米作錢一款吏鄕所供雖曰已放下未出庫條儲置立本踏印文跡昭昭難掩其罪狀請令攸司御稟敎曰觀此査啓臺疏椎剝貧饕云云無異於責衲食肉若此則無勢者無罪而橫被有力者浚民膏血牛馱馬輸而名不登於白簡益充溪壑之慾乎若以月俸贏餘之入已謂不法則外此八道道伯三百六十州守令先被犯不法之律然後次勘如渠殘蔭可也至於査啓中所謂儲置立本二百金一款卽不過吏屬之誤錄元非儲置之名色而亦出於爲民防弊之擧則吏供以此指告如非故爲抉摘之計則必是移咎官長之意本府吏俗素稱頑悍曾不料若是無形該吏加刑一次照律定配該倅今無可罪之端此後吏習則更加矯革官事則益念潔已之意卿其各別嚴飭事回諭
정조 14년 · 강
命領府事金致仁家弔祭致賻按例擧行
정조 14년 · 목
敎曰以耆耋大臣立朝四十餘年秉軸亦過廾載事蹟本末卽輿人之所誦而殫心於廟務先朝許之予亦稱歎今聞奄逝殊甚嗟惜卒領府事金致仁家弔祭致賻按例擧行祿俸限三年仍給事分付
정조 14년 · 강
飭諭北伯李秉模仍命以此回諭宣布道內守宰
정조 14년 · 목
秉模狀啓以爲北關巡審所經邑洪原地小而海利最饒故自正月旬後抄飢救急北靑比洪原乍甚又有甲山移粟故還穀加分之訴間間有之而移劃添還之道更爲措置利城則還賑就緖民志大定端川則該府使洪允復前在洪原頗有名稱及到本府不知邑各異俗治各異宜自稱任怨撫禦昧方所當論勘而遞易之際徒煩民費故各別嚴飭吉州則民穀排比日漸蘇醒明川則還穀就緖無一呼訴而梁疾則無論南北各邑死亡比前差少移轉則明吉兩邑不足折米合爲一萬一千餘石計以各穀恰過三萬餘石以鏡城接界倉穀一竝移劃吉州受於明川明川受於鏡城鏡城給代折米四千餘石富寧會寧竭力共濟準數移充鏡民之勞絕可矜憐謹以賑穀中折米二百石特爲白給俾作往來之糧事近擅便惶恐無地昨秋巡審時千百爲群亟請數十萬嶺穀而竊念昨年嶺運不滿三萬包而拖至五月堇得畢運幾乎絕巡者不啻屢次今若寄命則顚連一也無寧盡搜各其境之穀或冀其生妄出萬有一幸之計期於準糴雖未能邑邑如意仰賴威靈不至大謬敎曰觀此狀辭北民事庶可一分弛心任怨捧糴能免嶺穀之轉運此一款雖謂之功罪相準亦可也然近聞於筵席北來之說無不以昨年糴品在在虛穀不可食之物爲說誠如是也方春種糧何以拮據乎此所以弛心半關心半處勿以民食之就緖爲自暇之端益講賙活之策俾圖息愆之方卿則雖以端川倅爲不知異俗異宜云而外此南關諸倅中安知無耽於穀價之騰踊敢萌益已之計者乎然則其罪豈比端倅之無妄乎至於北靑之約已誠心三載如一而民之溝壑轉爲袵席予則曰此倅有勞云爾昨秋懷襄之災明吉黎庶急於燃眉而活我濱死之民命者一則鏡判之功也二則鏡判之功也任怨自有許多般豈有如鏡倅乎奉公亦有許多般豈有如鏡倅乎折米四千卽萬包穀物而昨年本邑竭力移轉朝廷紀勞之政不施於此等人而何先以嘉乃之意略及於回諭中以此回諭宣布道內守令使能者益勉劣者知懼事回諭
정조 14년 · 강
命義州府尹李頤祥勿待罪
정조 14년 · 목
頤祥狀啓以爲魚川察訪曹亨壽齎奉回還冬至正使李性源處諭書一道來到臣府謂以本道觀察使因承政院知委發關內冬至正使處齎去傳諭以道內兼史量其到栅日子齎傳云故察訪齎奉傳諭罔夜馳進栅外傳納云矣從前大臣之奉命回還也史官之齎奉傳諭嘗屢矣而未曾到栅而傳宣者蓋以一渡鴨綠卽是彼地奉命史官不可輕易往來於異域故耳今此史官之赴栅揆以前例旣無可據況政院又不關由於臣則在臣謹守邊門之道不可許令渡江而莫重傳諭之行以臣迷執擅自挽止事涉猥越惶恐待罪敎曰爾事可謂得體勿待罪事回諭
정조 14년 · 강
遣承旨詣元陵奉審摘奸仍命局內諸陵一體奉審
정조 14년 · 강
黃海監司李時秀以流民奠接形止馳啓
정조 14년 · 목
狀啓以爲宣傳官備邊郞所領來流民皆已交付於道內各邑奠接形止連加關飭察其形勢量其緩急或付於巡還或付於救急俾無匱之之患所受還上及當年身布竝依關辭一竝蕩減其餘流民之受賑廳帖文下來者至今連續待其畢還集狀聞計料宣傳官領來流民金川二十八口鳳山十五口黃州十二口載寧四口信川一口豊川一口安岳二口文化七口松禾三口長淵三口海州五口白川一口平山二十口瑞興三十三口兎山十三口備邊郞領來流民新溪二十八口谷山二十九口遂安二十一口
정조 14년 · 강
召見判府事李福源及時原任閣臣于誠正閣提學鄭民始吳載純原任直提學徐浩修徐有防檢校直閣李晚秀尹行任檢校待敎金祖淳
정조 14년 · 강
命給錦城尉朴明源藥物
정조 14년 · 목
因御醫看病書啓命送蔘料一兩
정조 14년 · 강
命勘遂安及鳳山該守令
정조 14년 · 목
黃海監司李時秀狀啓以爲道內各邑流民合九千三百四十五口內已還集二千五百二十六口未還集六千八百十九口敎曰遂安一邑流民至千六百餘名之多朝家刑政不可斑駁該守令令該府相考寧邊熙川口數勘律草記鳳山七百口亦與熙川相似一體相考勘律事分付
정조 14년 · 강
考下八道儒生應製試券
정조 14년 · 목
取次上以上九百八十九人京畿水原幼學趙崙二下居首二下四人三上九人三中十七人三下四十二人次上三百三十四人黃海道黃州幼學洪聖肇二下居首二下二人三中一人三下十八人次上五十九人忠淸道忠州幼學鄭枻二下居首二下四人三上四人三中六人三下三十人次上一百三十人原春道原州幼學洪尙浩三上居首三上一人三中二人三下二人次上四十六人全羅道南原幼學金樂珪二下居首二下一人三上三人三中五人三下二十二人次上五十四人慶尙道尙州幼學李達延三上居首三上一人三中一人三下九人次上四十九人平安道江東幼學劉學元二下居首二下三人三上六人三中六人三下十五人次上八十五人咸鏡道德源幼學南履夏三上居首三上一人三下五人次上十二人○敎曰鄕儒之別試泮製出於勸奬之意而試券手批在渠可謂特恩每道入格人姓名榜目一件安寶分給各道壯元又一件營上仍令各該道臣謄出諸件分送入格各邑又令地方官謄出本地方入格人姓名分給而賞典則壯元及二下各給八子百選一件壯紙五卷筆五柄墨五笏三上各給正音通釋一件壯紙四卷筆四柄墨四笏三中各給正音通釋一件壯紙三卷筆三柄墨三笏三下各給正音通釋一件壯紙二卷筆三柄墨二笏次上紙二卷筆三柄墨二笏而册子則自內閣安寶下送紙筆墨則令各該道伯措備秩秩彙類與御批試券分送各該邑令地方官招致入格諸生分給後仍饋酒饌以示重恩賞之意祗受形止分給日子狀聞事自內閣下諭于諸道道臣處○敎曰以昨年西北民事夙宵關心今番諸道儒生應製之命專出於欲知西北觀光諸生數爻今觀呈券西則夥然北亦上來足爲一分慰喜之端至於關西二下壯元江東幼學劉學元所作燦燦有勝於京生學子已極可嘉北關壯元三上德源幼學南履夏所作亦頗可意兩道俱有道內參奉窠竝卽待窠單擬事下諭于兩道伯
정조 14년 · 강
御春塘臺行禁軍試仍命禁旅取才申復舊規
정조 14년 · 목
內禁衛閑良朴宗柱柳葉箭貫二中片箭邊一中黃勉基鐵箭一矢百十三少二矢百五步三矢百十四步比較柳葉箭貫一中命竝直赴殿試其餘筒箇弓矢施賞有差○禁軍別將任嵂啓言禁軍取才納馬之規春秋兩次試取後每等閑良納馬毋過十四匹各名色納馬毋過十六匹各名色遠射毋過七人以此數次次塡充則一年內幾盡充額每年春秋必設取才故閭巷閑良無不聳動勤工一內設置之後納馬之道不有節目之法意濫捧至於百餘匹之多未口傳積滯故取才不設至于四年之久閑良輩初不留意於習弓臣意則取才納馬之法申復舊制而元額七百之時每等納馬三十七匹則今當六百額數不必以三十七匹爲準參量其分數每等無過三十五匹則一年之內充額之節似無積滯或有未口傳積滯之事則不拘前規一年一次試取事更爲定式恐宜矣敎以此後申復舊制取才則必準春秋兩次納馬則依卿所奏定式
정조 14년 · 강
飭西北武技特罷關西武出身子支有廳收布之法
정조 14년 · 목
敎曰西北尙武之地朝家勸獎之政宜獎武技不宜勸文藝而日前應題見諸作篇篇可意人人實才且以昨年告歉之餘能自力遠赴京試爲西北人深喜纔有魁作兩人收用之命而若於武技不思別般興勸之方殊非求馬冀北貢竹荊南之意大抵勁弩之遠射篘馬之善騎每稱西北而向以百五十步鐵箭求之關西無一人應赴卽此可知武技之扡置西邑如許北路亦足反隅然今瘡痍未蘇肄課難責關西則限以臘初鐵箭自二百步至一百五十步能射者北關則限以來春三月騎篘每次四五中者嚴飭各邑使之抄報待其報來仍卽登聞兩西無異海西鐵箭抄報亦依關西例定限因此而有釐正者西土武士出身子支之付忠贊等衛原初則始雖出慰撫之美法到今流弊徒歸徵歛之痼弊以今恥武趨儒之俗無收布之若尙患赳赳之不如古況侵困之政自朝家先導之者乎自今關西武出身子支有廳收布依北關例特爲革罷俾有興勸之效
정조 14년 · 강
遞承旨李益運以南鶴聞尹行任爲承旨前望也
정조 14년 · 강
命放時囚洪聖淵
정조 14년 · 목
因聖淵囚單子敎以傳旨混下以致許久滯囚放送後草記
정조 14년 · 강
知事金頤柱疏辭新資賜批
정조 14년 · 목
批以晉秩出於念舊之意卿其勿辭行公
정조 14년 · 강
副修撰李龜雲陳疏乞郡賜例批
정조 14년 · 강
配遂安前倅李謙煥鳳山前倅李夏保
정조 14년 · 목
義禁府啓言遂安鳳山該守令相考寧邊熙川流民口數勘律事命下矣取考平安監司狀啓則寧邊口數爲一千二百九十九口熙川口數爲八百九十六口而有待其自現分配之命今此遂安流民比寧邊則尤多鳳山流民比熙川則稍少柔院鎭則該僉使尙有待自現分配之命則不可以此有所區別鳳山郡守王漢禎遂安郡守張鉉國莅任屬耳其不善奠接之責似在前官而外邑事情未能料度更令道臣民戶流散時當該守令指名狀聞後定配而新舊守令當罪與否道臣初不區別狀聞請推考警責允之敎以遂安鳳山倅不必更捧現告以前倅擧行事分付○禁府啓言遂安前郡守李謙煥尙州牧定配加施禁錮之典鳳山前郡守李夏保金溝縣定配允之
정조 14년 · 강
司諫鄭益祚陳疏命重推還給
정조 14년 · 목
因益祚上疏敎曰如許陳談旣有禁令則何敢煩陳亦何可捧入當該捧納承旨推考臺臣亦爲從重推考原疏還給
정조 14년 · 목
禁府以尙衣主簿李光春原情啓請刑推得情敎以分揀放送又以羅州牧使李原源原情啓請刑推得情敎以除刑推議處又啓言李趾光臺啓體重聲罪至嚴不可以渠發明置之落空請更發問取招敎以別無更問之端放送
정조 14년 · 강
詣春塘臺齋宿
정조 14년 · 목
敎曰明日奉室行禮依昨年例爲之
정조 14년 · 목
狀啓以爲明川以南各邑鎭二月中巡飢口比初巡加付爲七百三十一口飢口穀數開錄于後○利城縣飢口五百三十九折米十三石二斗四升端川府飢口三千五百七十六折米八十四石十四斗六升甲山府飢口一千五百五折米三十七石十一斗九升○粥耳米四石十四斗二升零三水府飢口三百九十四折米十石二斗一升吉州牧飢口一千七百二十五折米四十一石十三斗六升○粥田米七斗九升零太一石九升零鹽一斗五升零醬一石二斗二升零藿二同二十二注之零明川府飢口一千二百六十二折米三十石三升○粥田米一石三斗九升零太一石三斗九升零鹽十二斗六升零藿二同二十七注之零○巡間救急折米十二石九斗三升城津鎭飢口二百十九折米五石七斗三升○粥田米一斗五升零太五升零鹽一升零○巡間救急折米一石四斗八升已上飢口九千二百二十折米二百二十三石七斗二升粥田米一石十三斗四升零耳米四石十四斗二升零太二石五斗四升零鹽十四斗三升零醬一石二斗二升零藿五同四十九注之零巡間救急折米十三石十四斗一升
정조 14년 · 목
具翼善冠袞龍袍乘輿出永肅門由明禮門降輿入齋室改具冕服入洌泉門就版位行禮訖詣壇上及奉室奉審如儀還入齋室改具翼善冠袞龍袍出齋室乘輿由明禮門泰秋門還內
정조 14년 · 강
遞承旨徐邁修南鶴聞以趙尙鎭洪聖淵代之前望也
정조 14년 · 목
禮曹啓言通禮院官員去己酉秋冬等褒貶依聖敎與吏曹當上更加試議後磨勘以入敎以近來引儀唱才之不能長進未入屬人之亦不着意鍊習者安知不由於參上岐元定不易之窠與人而然乎此意年前亦有下敎而渠輩尙無成就到今聳奬之擧莫如擇其優者先陞御前唱以勸後進與方外明日從公論更抄啓可合者待令于政院大抵引儀職雖末官階多假銜立殿陛之間通謁傳臚所任固已不輕況大小享祀亦掌贊唱前後屢勤申飭之敎意豈徒然乎向來吏曹草記定式之後未聞有實效此後吏曹堂上之不用廳薦者令廟堂草記重勘而差出時政望亦書薦主或監鍊贊儀姓名新除人如不成樣幷與薦者同罪事分付該曹薦主與贊儀間誰某懸註當否令吏曹指一草記定式事亦爲分付
정조 14년 · 강
命檢閱丁若鏞湖沿定配
정조 14년 · 목
敎曰新進小官稱以情勢偃處闕外已至多日寧有如許紀綱擧措極爲無嚴檢閱丁若鏞湖沿定配
정조 14년 · 강
命承旨曹遠振仍任禮曹參議